Document ID: 32009R0385

A BIZOTTSÁG 385/2009/EK RENDELETE
(2009. május 7.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007/46/EK európai parlamenti és tanácsi irányelv („keretirányelv”) IX. mellékletének felváltásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre (keretirányelv) (1) és különösen annak 39. cikke (2) bekezdésére,
mivel:
(1)
A 2007/46/EK irányelv valamennyi új járműre vonatkozó igazgatási rendelkezéseket és általános műszaki követelményeket tartalmazó harmonizált keretet hoz létre. A járműgyártók számára tartalmazza különösen azt a kötelezettséget, hogy a közösségi típusjóváhagyás jogosultjakénti minőségükben megfelelőségi nyilatkozatot adjanak ki, amelyet csatolnak minden olyan járműhöz, amelyet a típusjóváhagyásra vonatkozó közösségi jogszabályoknak megfelelően gyártottak.
(2)
A megfelelőségi nyilatkozat, amelynek formanyomtatványát a 2007/46/EK irányelv IX. melléklete határozza meg, a jármű vásárlója számára arra vonatkozóan tett hivatalos nyilatkozatot jelent, hogy valamely járművet a típusjóváhagyásra vonatkozó közösségi jogszabályokban megállapított követelményeknek megfelelően gyártottak.
(3)
Szükséges biztosítani, hogy a megfelelőségi nyilatkozatban foglalt információk az érintett fogyasztók és gazdasági szereplők számára érthetőek legyenek. A megfelelőségi nyilatkozat formanyomtatványának tartalmaznia kell minden olyan lényeges műszaki információt, amely lehetővé teszi a tagállami hatóságok számára a járművek üzembe helyezésének engedélyezését.
(4)
A gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK tanácsi irányelvnek a műszaki fejlődéshez történő hozzáigazításáról szóló, 2001. december 20-i 2001/116/EK bizottsági irányelv (2) elfogadása óta a megfelelőségi nyilatkozat frissítésére még egyáltalán nem került sor. Ezért indokolt azt a 2007/46/EK irányelvvel bevezetett számos lényeges változás fényében frissíteni, amely irányelv a haszongépjárművek esetében 2009. április 29-től teljes járművekre vonatkozó EK-típusjóváhagyást vezet be.
(5)
Ezen túlmenően a járművek nyilvántartásba vételéhez kapcsolódó okmányokról szóló, 1999. április 29-i 1999/37/EK tanácsi irányelv (3) értelmében a tagállamok nyilvántartó hatóságainak megbízható műszaki információkat kell kapniuk az új járműveknek a Közösség területén első alkalommal történő nyilvántartásba vételéhez. A megfelelőségi nyilatkozatban szereplő műszaki adatok nyilvántartásba vétel céljára felhasználható, megfelelő információforrást jelentenek. Az európai polgárok adminisztratív terheinek csökkentése érdekében „A szabályozási környezet egyszerűsítése és javítása” című cselekvési tervet tartalmazó bizottsági közleményben (4) és „Az adminisztratív terhek csökkentésének cselekvési programja az Európai Unióban” című bizottsági közleményben (5) foglalt elvek fényében indokolt, hogy a megfelelőségi nyilatkozat az 1999/37/EK irányelv szerint előírt valamennyi információt is tartalmazza.
(6)
A közösségi típus-jóváhagyási eljárás megfelelő működtetésének biztosításához indokolt a 2007/46/EK irányelv mellékleteit naprakésszé tenni a tudományos és a műszaki ismeretek fejlődéséhez való igazításuk érdekében.
(7)
A 2007/46/EK irányelv IX. mellékletét ennek megfelelően fel kell váltani.
(8)
A megfelelőségi nyilatkozatban feltüntetendő valamennyi adat gyűjtésére vonatkozó új kezelési rendszer végrehajtása a jármű gyártója részéről megfelelő rendelkezések bevezetését teszi szükségessé. Ezért elegendő átmeneti időszakról kell rendelkezni, amelynek során a megfelelőségi nyilatkozat korábbi mintái továbbra is használhatók.
(9)
Az e rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
A 2007/46/EK irányelv IX. mellékletének helyébe e rendelet melléklete lép.
2. cikk
2010. április 29-ig a gyártók kiállíthatnak a 70/156/EGK tanácsi irányelv (6) IX. mellékletében meghatározott formanyomtatvánnyal összhangban lévő megfelelőségi nyilatkozatokat.
3. cikk
Ez a rendelet 2009. április 29-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 7-én.

Labels: 7
8